Davlat xaridlarini amalga oshirishda xarid qilish tartib-taomillarini tashkil etish jarayonlarini axborot-kommunikatsiya texnologiyalaridan foydalangan holda yanada takomillashtirish choralari toʻgʻrisida
(resolution, 2025-12-16)

“Davlat xaridlari toʻgʻrisida” gi Oʻzbekiston Respublikasi Qonuniga muvofiq, shuningdek, davlat xaridlarini amalga oshirishda xarid qilish tartib-taomillarini tashkil etish jarayonlarini axborot-kommunikatsiya texnologiyalaridan foydalangan holda yanada takomillashtirish maqsadida Vazirlar Mahkamasi qaror qiladi: 1. Oʻzbekiston Respublikasi Moliya vazirligi: 2021-yil 1-aprelga qadar davlat xaridlari sohasidagi maxsus axborot portali operatorlari bilan birgalikda maxsus axborot portalida qurilish sohasida davlat xaridlarini elektron shaklda oʻtkazishni nazarda tutuvchi alohida sahifa yaratsin; 2021-yil 1-mayga qadar Markaziy axborot portalini yaratish boʻyicha texnik-loyiha hujjatlarini ishlab chiqsin va belgilangan tartibda Oʻzbekiston Respublikasi Axborot texnologiyalari va kommunikatsiyalarini rivojlantirish vazirligida ekspertizadan oʻtkazsin; 2021-yil 1-sentabrga qadar davlat xaridlari boʻyicha barcha maʼlumotlarni jamlovchi va tashqi axborot tizimlar bilan oʻzaro elektron hamkorlikni taʼminlovchi Davlat xaridlari markaziy axborot portali dasturiy majmuasini (keyingi oʻrinlarda — Markaziy axborot portali) yaratish va uni kuzatishni taʼminlash choralarini koʻrsin. 2. Belgilansinki: Markaziy axborot portalini ishlab chiqish va uni kuzatishni taʼminlash Oʻzbekiston Respublikasi Moliya vazirligining Axborot-hisoblash markazi tomonidan amalga oshiriladi; Markaziy axborot portalini ishlab chiqish va uni kuzatishni taʼminlash xalqaro moliya institutlaridan jalb qilinadigan mablagʻlar hamda Moliya vazirligi Axborot-hisoblash markazining oʻz mablagʻlari hisobiga amalga oshiriladi; 2021-yil 1-apreldan boshlab davlat xaridlari ijrochisining muassislari toʻgʻrisidagi maʼlumotlar Oʻzbekiston Respublikasi Moliya vazirligi va Davlat soliq qoʻmitasi axborot tizimlari oʻrtasidagi axborot almashinuvidan foydalangan holda davlat buyurtmachilari bilan tuzilgan shartnomalar reyestriga kiritiladi. 3. Oʻzbekiston Respublikasi Moliya vazirligi, Qurilish vazirligi, Iqtisodiy taraqqiyot va kambagʻallikni qisqartirish vazirligi boshqa manfaatdor vazirliklar va idoralar bilan birgalikda davlat xaridlari sohasidagi maʼlumotlar almashinuvini taʼminlash maqsadida Markaziy axborot portali bilan elektron hamkorlikni amalga oshirish choralarini koʻrsin. Oʻzbekiston Respublikasi Qurilish vazirligi ikki oy muddatda Moliya vazirligiga qurilish sohasida (loyihalashtirish, qurish, rekonstruksiya (modernizatsiya) qilish va mukammal taʼmirlash) tanlovni (tenderni) tashkil etish va oʻtkazishda ishtirokchilar uchun talab etiladigan namunaviy hujjatlarni tasdiqlash uchun kiritsin. 4. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Moliya vazirligining soʻroviga muvofiq Markaziy axborot portalini elektron hukumat tizimlari bilan integratsiyalashni taʼminlasin. 5. Quyidagilar: Davlat xaridlari markaziy axborot portalini yuritish boʻyicha funksional talablar 1-ilovaga muvofiq; Davlat xaridlari sohasida foydalaniladigan tovarlarning (ishlarning, xizmatlarning) milliy klassifikatorini yuritish qoidalari 2-ilovaga muvofiq tasdiqlansin. Oʻzbekiston Respublikasi Moliya vazirligi Axborot texnologiyalari va kommunikatsiyalarini rivojlantirish vazirligi bilan birgalikda davlat xaridlari sohasida foydalaniladigan tovarlar (ishlar, xizmatlar) milliy klassifikatorining “Elektron hukumatning maʼlumotnomalar va klassifikatorlar registri” bilan malumotlar almashishini taʼminlasin. 6. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 7. Oʻzbekiston Respublikasi Moliya vazirligi ushbu qarorning mohiyati va ahamiyati ommaviy axborot vositalarida keng yoritilishini tashkil etsin. 8. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov va Oʻzbekiston Respublikasi moliya vaziri T.A. Ishmetov zimmasiga yuklansin. 1. Davlat xaridlari markaziy axborot portalini yuritish boʻyicha funksional talablar (keyingi oʻrinlarda — Funksional talablar) “Davlat xaridlari toʻgʻrisida” gi Oʻzbekiston Respublikasi Qonuni, shuningdek, sohaga oid qabul qilingan boshqa normativ-huquqiy hujjatlar talablari asosida ishlab chiqilgan. 2. Ushbu Funksional talablarda quyidagi asosiy tushunchalar qoʻllaniladi: davlat xaridlari markaziy axborot portali (keyingi oʻrinlarda — DXMAP) — Oʻzbekiston Respublikasi Moliya vazirligining davlat xaridlari toʻgʻrisidagi axborot elektron shaklda yuritilishini, shu jumladan, maxsus axborot portali operatorining (keyingi oʻrinlarda — operator) axborot tizimlari bilan oʻzaro maʼlumot almashinuvi orqali davlat xaridlarining reja-jadvallari, davlat xaridlari toʻgʻrisidagi eʼlonlar, davlat xaridlarining yakunlari toʻgʻrisidagi axborot, davlat xaridlari boʻyicha statistik axborot va boshqa maʼlumotlarni oʻzining maʼlumotlar bazasida jamlanishini va ulardan barcha jismoniy va yuridik shaxslarning erkin foydalanishini taʼminlovchi maxsus elektron platformasi; davlat xaridlari toʻgʻrisidagi axborot (keyingi oʻrinlarda — axborot) — davlat xaridlari toʻgʻrisidagi qonunchilik hujjatlari, davlat xaridlarining reja-jadvallari, davlat xaridlari toʻgʻrisidagi eʼlonlar, hujjatlarning namunaviy shakllari, xarid qilish tartib-taomillarida ishtirok etish uchun zarur boʻlgan namunaviy shartnomalar, davlat xaridlarining yakunlari toʻgʻrisidagi axborot, Insofsiz ijrochilarning yagona reyestri, Davlat xaridlari sohasidagi shikoyatlarni koʻrib chiqish boʻyicha komissiyaning qarorlari, davlat xaridlari boʻyicha statistik axborot va davlat xaridlari sohasiga oid boshqa maʼlumotlar; maxsus axborot portali — operatorning davlat xaridlari oʻtkazilishini, davlat xaridlari toʻgʻrisidagi eʼlonlar, davlat xaridlari yakunlari, xarid qilish tartib-taomillari ishtirokchilarining takliflari haqidagi axborotning va qonunchilik hujjatlarida nazarda tutilgan boshqa axborotning elektron shaklda joylashtirilishini va koʻrilishini, shuningdek, elektron davlat xaridlari oʻtkazilishini taʼminlovchi veb-sayti va maxsus elektron platformasi; maxsus axborot portali operatori — davlat xaridlarining subyektlariga xarid qilish tartib-taomillarini tashkil etish va oʻtkazish, maxsus axborot portaliga eʼlonlarni, buyurtmanomalarni hamda davlat xaridlari va ularning yakunlari toʻgʻrisidagi boshqa axborotni joylashtirish bilan bogʻliq xizmatlar koʻrsatuvchi maxsus vakolatli yuridik shaxs; xarid qilish tartib-taomillarining davlat nazoratini amalga oshiruvchi davlat organlari — Oʻzbekiston Respublikasi Hisob palatasi, Bosh prokuratura, Korrupsiyaga qarshi kurashish agentligi, Moliya vazirligi, Monopoliyaga qarshi kurashish qoʻmitasi. 3. Funksional talablar quyidagilarni nazarda tutadi: DXMAPda axborotni shakllantirish va joylashtirish, shuningdek, uning jamoatchilikka ochiqligini taʼminlash uchun “Davlat xaridlari toʻgʻrisida”gi Oʻzbekiston Respublikasi Qonuni va davlat xaridlari sohasidagi boshqa normativ-huquqiy hujjatlar talablariga hamda ushbu Funksional talablarning 2 va 3-boblari talablariga muvofiq funksional imkoniyatlarni yaratish; DXMAPning operatorlar axborot tizimlari va boshqa axborot tizimlari bilan integratsiyasini amalga oshirish imkoniyatlarini yaratish; “Davlat xaridlari toʻgʻrisida”gi Oʻzbekiston Respublikasi Qonuniga hamda Oʻzbekiston Respublikasining budjet tizimi budjetlari mablagʻlari doirasida yuridik majburiyatlarni roʻyxatdan oʻtkazish va hisobga olish tartibiga muvofiq axborotni shakllantirish, qayta ishlash, saqlash va taqdim etish; xarid qilish tartib-taomillari ustidan jamoatchilik nazoratini amalga oshirish maqsadida DXMAPda axborot majburiy tartibda jamoatchilikka havola etilishini taʼminlash, qonunchilik hujjatlariga muvofiq davlat sirini tashkil etuvchi maʼlumotlar bundan mustasno; xarid qilish tartib-taomillarining davlat nazoratini amalga oshiruvchi davlat organlariga oʻz funksiyalarini bajarishi uchun DXMAPdan foydalanish imkoniyatini yaratish. 4. DXMAP Oʻzbekiston Respublikasi hududidagi apparat-texnika vositalarida joylashtiriladi. 5. Xarid qilish tartib-taomillarining davlat nazoratini amalga oshiruvchi davlat organlarining masʼul xodimlari oʻz funksiyalarini amalga oshirish uchun oʻzlarining soliq organlari tomonidan berilgan elektron raqamli imzolaridan (keyingi oʻrinlarda — ERI) foydalangan holda DXMAPda kuzatuvchi sifatida roʻyxatdan oʻtadilar. 6. DXMAPda joylashtirilgan axborot DXMAPda axborotni joylashtirish vakolatiga ega boʻlgan shaxslarning ERIsi bilan imzolanadi. 7. DXMAPda ERIni qoʻllash tartibi “Elektron raqamli imzo toʻgʻrisida”gi Oʻzbekiston Respublikasi Qonunida belgilangan talablarga muvofiq, shuningdek, “Davlat xaridlari toʻgʻrisida”gi Oʻzbekiston Respublikasi Qonuni va davlat xaridlari sohasidagi boshqa normativ-huquqiy hujjatlar talablari asosida amalga oshiriladi. 8. DXMAPga boshqa axborot tizimlaridan integratsiya asosida uzatiladigan axborot DXMAPga avtomatik tarzda joylashadi. 9. DXMAP bilan boshqa axborot tizimlari oʻrtasidagi maʼlumotlar almashinuvi belgilangan standart talablarga muvofiq yagona formatlar orqali hamda Elektron hukumatning maʼlumotnomalar, klassifikatorlar va yagona identifikatorlaridan foydalangan holda amalga oshiriladi. 10. DXMAPda axborotni joylashtirish quyidagi talablardan kelib chiqib amalga oshiriladi: axborot elektron hujjatlarning yagona shakliga muvofiq boʻlgan taqdirda; foydalanilayotgan ERIning haqiqiyligi tasdiqlanganda; joylashtirilishi lozim boʻlgan axborot qonunchilik hujjatlari talablariga muvofiq boʻlgan taqdirda. 11. Axborotni DXMAPda joylashtirishda ularga avtomatik ravishda DXMAP tomonidan identifikatsiya raqami beriladi. 12. Maxsus axborot portalida eʼlon qilinishi lozim boʻlgan axborot DXMAPda joylashtirilishi shart. 13. DXMAPda axborotni shakllantirish, qayta ishlash, saqlash va taqdim qilish funksiyalari “Davlat xaridlari toʻgʻrisida”gi Oʻzbekiston Respublikasi Qonuni va davlat xaridlari sohasidagi boshqa normativ-huquqiy hujjatlar talablari, shuningdek, ushbu Funksional talablarga muvofiq amalga oshirilishi lozim. 14. DXMAP quyidagi sahifalardan tashkil topadi: axborotni joylashtirish, jamlash, qayta ishlash va tahliliy hisobotlarni shakllantirish sahifasi; tashqi axborot tizimlar bilan maʼlumot almashinuvini taʼminlash sahifasi; xarid qilish tartib-taomillarining davlat nazoratini amalga oshiruvchi davlat organlari va ichki audit boʻlinmalari tomonidan davlat xaridlari subyektlarining oʻz funksiyalarini qonunchilik hujjatlari talablari doirasida amalga oshirayotganligi boʻyicha monitoring va nazorat qilish sahifasi; davlat xaridlari sohasida foydalaniladigan tovarlarning (ishlarning, xizmatlarning) milliy klassifikatorini yuritish sahifasi; qayta ishlanadigan maʼlumotlarning xavfsizligi, yaxlitligi, toʻgʻriligi va ulardan foydalana olish imkoniyatini taʼminlash sahifasi; davlat xaridlari sohasida foydalaniladigan maʼlumotlarni (maʼlumotnomalar, tasniflar, normativ-huquqiy hujjatlar, sharhlar va tushuntirishlar) olish, saqlash va tarqatish sahifasi; davlat buyurtmachilarining kasbiy mahoratga ega boʻlishi, xodimlarning soha boʻyicha malakasini muntazam ravishda oshirib borish uchun moʻljallangan taʼlim sahifasi. 15. DXMAPda quyidagi axborotlar shakllantiriladi, joylashtiriladi va taqdim etiladi: davlat xaridlari toʻgʻrisidagi qonunchilik hujjatlari; davlat xaridlarining reja-jadvallari; amalga oshirilgan va amalga oshirilayotgan davlat xaridlari toʻgʻrisidagi maʼlumotlar (davlat xaridlari toʻgʻrisidagi eʼlonlar, eng yaxshi takliflarni tanlash, tanlov va tender hujjatlari va ularga kiritilgan oʻzgartirishlar, yakunlangan yoki bekor qilingan davlat xaridlari toʻgʻrisidagi axborot, shuningdek, davlat xaridlarida foydalaniladigan hujjatlarning namunaviy shakllari); davlat buyurtmachilari bilan tuzilgan shartnomalar reyestri; Insofsiz ijrochilarning yagona reyestri; Yagona yetkazib beruvchilar reyestri; Davlat xaridlari sohasidagi shikoyatlarni koʻrib chiqish boʻyicha komissiyaning qarorlari; davlat xaridlari boʻyicha statistik axborot; toʻgʻridan-toʻgʻri tuzilgan shartnomalar toʻgʻrisidagi maʼlumotlar; davlat xaridlari monitoringi natijalari boʻyicha jamlangan tahliliy hisobotlar; davlat xaridlari sohasida foydalaniladigan tovarlarning (ishlarning, xizmatlarning) milliy klassifikatori; qonunchilik hujjatlariga muvofiq faoliyat yuritayotgan elektron savdo maydonchalarida roʻyxatdan oʻtgan davlat buyurtmachilari va xarid qilish tartib-taomillari ishtirokchilari roʻyxati; davlat xaridlari ijrochisining muassislari toʻgʻrisidagi maʼlumotlar; DXMAP bilan oʻzaro aloqada boʻlgan axborot tizimlari roʻyxati; davlat buyurtmachilarining kelgusi yilda joriy xoʻjalik faoliyatini taʼminlash uchun moddiy-texnik resurslar roʻyxati; davlat xaridlari sohasidagi yangiliklar, hujjatlar, oʻkuv materiallari, maʼlumotnomalar, savolnomalar, aloqa maʼlumotlari haqidagi axborot; davlat xaridlari sohasiga oid boshqa axborot. 16. DXMAPda joylashtirilgan axborot jamoatchilik uchun eʼlon qilinadi. 17. DXMAPda shakllantirilgan va joylashtirilgan barcha axborot qonunchilik hujjatlarida belgilangan muddatlarda saqlanishi lozim. 18. DXMAPda barcha operatorlar uchun teng maʼlumot almashinuvi imkoniyatlari yaratilishi shart. 19. Ushbu Funksional talablar buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 20. Operatorlar axborot DXMAPga oʻz vaqtida taqdim etilishi uchun javob beradilar. 1. Ushbu Qoidalar “Davlat xaridlari toʻgʻrisida” gi Oʻzbekiston Respublikasi Qonuniga muvofiq ishlab chiqilgan va davlat xaridlari sohasida foydalaniladigan Tovarlarning (ishlarning, xizmatlarning) milliy klassifikatorini (keyingi oʻrinlarda — Klassifikator) yuritish tartibini belgilaydi. 2. Ushbu Qoidalarning maqsadi texnik jihatdan tartibga solish sohasidagi normativ hujjatlarga va xalqaro klassifikatorlarga muvofiq tovarlar, ishlar va xizmatlarni tavsiflash va davlat xaridlari samaradorligini oshirishdan iborat. 3. Oʻzbekiston Respublikasi Moliya vazirligi — davlat xaridlari sohasidagi vakolatli davlat organi (keyingi oʻrinlarda — vakolatli davlat organi) Klassifikatorga oʻzgartirish va qoʻshimchalar kiritish huquqiga ega. 4. Klassifikatordan quyidagi maqsadlarda foydalaniladi: davlat xaridlari maqsadlari uchun tovar (ish, xizmat)ni tasniflash va kodlash; tovar (ish, xizmat)ning batafsil tavsifini davlat xaridining reja-jadvalida, davlat xaridi toʻgʻrisidagi eʼlonda, xarid qilish tartib-taomillari ishtirokchisining ofertasida, tanlov va tender hujjatlarida, davlat xaridlari toʻgʻrisidagi shartnomada va qonunchilik hujjatlariga muvofiq davlat xaridlari toʻgʻrisidagi boshqa axborotlarda aks ettirish; davlat xaridlari toʻgʻrisidagi barcha maʼlumotlarni yigʻish, hisobga olish, ishlov berish va tahlil qilishni hamda barcha manfaatdor shaxslarga undan foydalanishni taʼminlash; tovarlar (ishlar, xizmatlar)ning spetsifikatsiyalarini shakllantirishda; davlat xaridlarining boshlangʻich narxini va loyiha xarajatlarining meʼyoriy koʻrsatkichlarini aniqlashda xolisligiga erishish; xalqaro statistika metodologiyasiga muvofiq tovarlar (ishlar, xizmatlar) guruhlari boʻyicha maʼlumotlarni taqqoslash orqali statistik maʼlumotlarni tayyorlash; davlat xaridlari shaffofligi va samaradorligini taʼminlash; xalqaro elektron axborot tizimlari bilan davlat xaridlari boʻyicha hamkorlik imkoniyatlarini oshirish. 5. Klassifikator Oʻzbekiston Respublikasi Iqtisodiy faoliyat turlari boʻyicha mahsulotlarning (tovarlar, ishlar, xizmatlarning) statistik tasniflagichi (keyingi oʻrinlarda — MST) asosida ishlab chiqilgan. 6. Tuzilishiga koʻra Klassifikator tovarlar (ishlar, xizmatlar)ning nomlanishi, maxsus kodi va tavsifnomalaridan iborat. 7. Klassifikator maxsus kodlariga quyidagilar kiradi: MSTning harfli kodi va olti xonali raqamli kodlardan iborat birinchi daraja; tovar (ish, xizmat)ning guruhi (tipi)dan kelib chiqib shakllantirilgan uch xonali raqamli kodlardan iborat ikkinchi daraja; tovar (ish, xizmat)ning standart parametrlari asosida shakllantirilgan besh xonali raqamli kodlardan iborat uchinchi daraja. 8. Klassifikator oʻn toʻrt raqamdan iborat va XX.XX.XX.XXX — XXXXX koʻrinishdagi formulaga ega. 9. Klassifikator kodlarining tuzilishi formulasi: 10. Klassifikatorni yuritish jarayonida tovar (ish, xizmat)ni guruhlarga (tiplarga) boʻlish imkoniyati mavjud boʻlmagan taqdirda yettinchidan toʻqqizinchigacha boʻlgan raqamlar “0” etib belgilanadi. 11. Tovar (ish, xizmat)ning alohida tavsifnomalari vakolatli davlat organi tomonidan mavjud texnik jihatdan tartibga solish sohasidagi normativ hujjatlardan kelib chiqib yuritiladi. 12. Klassifikator tuzilishining asosini faoliyat va tovar (ish, xizmat) turining yagonaligi tamoyili tashkil etadi, yaʼni tovar (ish, xizmat)ning har bir turi maʼlum bir iqtisodiy faoliyat turiga tegishli boʻlishi va har bir faoliyat ushbu faoliyat natijasida yaratilgan tovar (ish, xizmat) kategoriyasiga mos kelishi kerak. 13. Tovar (ish, xizmat)larni aniqlashtirish jarayonlari ketma-ket kodlarga boʻlish yoʻli orqali amalga oshiriladi. 14. Kategoriyaning kichik kategoriyalarga detalizatsiyasi tasniflash xususiyatlari asosida amalga oshiriladi. Bunda mahsulotning asosiy tasniflash xususiyatlari mahsulotning koʻlami, maqsadi, tarkibi, ishlab chiqarish usuli, bajaradigan vazifalaridan iborat. 15. Tasniflashning bir xil darajasida joylashgan guruhlash bir-biri bilan tutashmasligi kerak, yaʼni ular oʻxshash tushunchalarni oʻz ichiga olmasligi kerak. Tasniflashning har bir bosqichida yuqori darajali guruhlashni ajratish uchun faqat bitta xususiyat ishlatilishi kerak. 16. Tasniflash jarayonida tovar (ish, xizmat)ning nomi uning asosiy parametrlarini va unga oid batafsil maʼlumotni oʻz ichiga olishi kerak. 17. Tasniflash jarayonida tovar (ish, xizmat)ning nomidagi birinchi soʻz ot soʻz turkumida, bosh kelishik va birlikda boʻlishi kerak, qonunchilik hujjatlariga muvofiq koʻplikda belgilangan nomlar bundan mustasno. Nom kichik harflar bilan yozilishi va birinchi soʻz katta harf bilan boshlanishi kerak. 18. Tasniflash jarayonida tovar (ish, xizmat)ning nomini aks ettirishda quyidagilarga yoʻl qoʻyilmaydi: juft ochiq joylar (probellar) qoʻyishga, nomning oxiri va boshida ochiq joylar (probellar) qoʻyishga; nomining oxirida va boshida tinish belgilari qoʻyishga; nomida “yo” harfi ishlatishga (“e” bilan almashtiriladi); apostroflar va qavs belgilari ishlatilishiga, kiril harflari, lotin harflari va tinish belgilaridan boshqa har qanday belgilar qoʻyishga. 19. Nom aniq talqin qilinishi va tovar (ish, xizmat) haqida maksimal maʼlumotni oʻz ichiga olishi kerak. 20. Tovar (ish, xizmat) nomining axborot mazmuni ushbu turdagi normativ-huquqiy hujjatlarga mos kelishi kerak (ustuvorlik kamayish tartibida): Davlat standarti (GOST), Sanoat standarti (OST), Texnik shartlar (TU), Pasportlar yoki texnik tavsiflar, ishlab chiqaruvchi kataloglari. 21. Klassifikator vakolatli davlat organining axborot tizimida shakllantiriladi va yuritiladi. Klassifikatordan davlat xaridlari boʻyicha maxsus axborot portali operatorlari (kelgusi oʻrinlarda — Operator) axborot tizimlari oʻrtasidagi oʻzaro axborot almashinuvi orqali foydalanishlari mumkin. Bunda vakolatli davlat organi operatorlardan Klassifikatordan foydalanganlik uchun haq olishga haqli. Klassifikatordan foydalanganlik uchun haq vakolatli davlat organi va Operator oʻrtasida tuziladigan Kelishuvga asosan belgilanadi. 22. Klassifikator Oʻzbekiston Respublikasining davlat tilida yuritiladi. Klassifikator boshqa tillarda ham yuritilishi mumkin. 23. Klassifikatorga davlat sirini tashkil etuvchi maʼlumotlar kiritilishiga yoʻl qoʻyilmaydi. 24. Klassifikator pozitsiyalari quyidagi koʻrinishda boʻladi: tovar (ish, xizmat) kodi, nomi, oʻlchov birligi, bajarilgan ish hajmi va koʻrsatilgan xizmat. 25. Tovar (ish, xizmat)ning tavsifi quyidagi maʼlumotlarni oʻz ichiga oladi: isteʼmol xususiyatlari va tovar (ish, xizmat)ning boshqa xususiyatlari, shu jumladan, funksional, texnik va sifat xususiyatlari. 26. Miqdoriy baholashga ega boʻlgan xususiyatlar kiritilayotganda, uning oʻziga xos qiymati yoki muayyan qiymatlarning toʻliq roʻyxati yoki maqbul qiymatlar oraligʻi yoki oʻzgarmas qiymatlar, shu jumladan, tovar (ish, xizmat)ga boʻlgan talablar hisobga olingan holda belgilanadi. 27. Miqdoriy baholashga ega boʻlmagan xususiyatlar kiritilayotganda, xarid qilinayotgan obyektlarga qoʻyiladigan talablar hisobga olingan holda tovar (ish, xizmat)ning tegishli xususiyatlarining toʻliq roʻyxati koʻrsatiladi. 28. Klassifikator pozitsiyalarini shakllantirish va kiritish vakolatli davlat organi tomonidan apparat-texnika vositalaridan foydalangan holda avtomatik rejimda amalga oshiriladi. 1. Vazirlar Mahkamasining “Tender savdolarini tashkil etishni takomillashtirish chora-tadbirlari toʻgʻrisida” 2000-yil 21-noyabrdagi 456-son qarori (Oʻzbekiston Respublikasi QT, 2000-y., 11-son, 72-modda). 3. Vazirlar Mahkamasining “Eksport-import operatsiyalari monitoringini yanada takomillashtirish chora-tadbirlari toʻgʻrisida” 2003-yil 30-sentabrdagi 416-son qaroriga (Oʻzbekiston Respublikasi QHT, 2003-y., 9-son, 92-modda) 2-ilovaning 2 va 5-bandlari. 4. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2004-yil 17-yanvardagi 28-son qaroriga (Oʻzbekiston Respublikasi QHT, 2004-y., 3-son, 31-modda) ilovaning 10, 14 — 16, 18 va 19-bandlari. 5. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish va baʼzilarini oʻz kuchini yoʻqotgan deb hisoblash toʻgʻrisida” 2005-yil 8-sentabrdagi 206-son qaroriga (Oʻzbekiston Respublikasi QHT, 2005-y., 34-36-son, 264-modda) 1-ilovaning 25 va 26-bandlari. 6. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2009-yil 20-fevraldagi 50-son qaroriga (Oʻzbekiston Respublikasi QHT, 2009-y., 9-son, 89-modda) ilovaning 1-bandi. 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2011-yil 18-fevraldagi 42-son qaroriga (Oʻzbekiston Respublikasi QHT, 2011-y., 7-8-son, 63-modda) 1-ilovaning 2-bandi. 8. Vazirlar Mahkamasining “Davlat xaridlarini tashkil etishga doir normativ-huquqiy bazani takomillashtirish chora-tadbirlari toʻgʻrisida” 2011-yil 1-apreldagi 100-son qaroriga (Oʻzbekiston Respublikasi QHT, 2011-y., 14-son, 137-modda) 3-ilovaning 2-bandi. 9. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2012-yil 3-fevraldagi 30-son qaroriga (Oʻzbekiston Respublikasi QT, 2012-y., 2-son, 6-modda) ilovaning 2-bandi. 10. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida” 2012-yil 23-maydagi 143-son qaroriga (Oʻzbekiston Respublikasi QT, 2012-y., 5-son, 34-modda) ilovaning 9-bandi. 12. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2013-yil 9-sentabrdagi 244-son qaroriga (Oʻzbekiston Respublikasi QHT, 2013-y. 16-sentabr, 37-son, 485-modda) 1-ilovaning 17-bandi. 13. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar va qoʻshimcha kiritish toʻgʻrisida” 2013-yil 13-noyabrdagi 307-son qarori (Oʻzbekiston Respublikasi QT, 2013-y., 11-son, 81-modda). 14. Vazirlar Mahkamasining “Oʻzbekiston Respublikasi Hukumatining ayrim qarorlariga qoʻshimchalar kiritish va baʼzilarini oʻz kuchini yoʻqotgan deb hisoblash toʻgʻrisida” 2015-yil 4-noyabrdagi 317-son qaroriga ilovaning 1-bandi. 15. Vazirlar Mahkamasining “Oʻzbekiston Respublikasi Hukumatining ayrim qarorlariga siyosiy partiyalarni davlat tomonidan moliyalashtirish tartibini takomillashtirishga yoʻnaltirilgan oʻzgartirish va qoʻshimchalar kiritish toʻgʻrisida” 2016-yil 13-yanvardagi 9-son qaroriga ilovaning 1-bandi. 16. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2016-yil 26-apreldagi 122-son qaroriga (Oʻzbekiston Respublikasi QT, 2016-y., 4-son, 28-modda) 1-ilovaning 34-bandi. 17. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2017-yil 16-avgustdagi 638-son qaroriga (Oʻzbekiston Respublikasi QT, 2017-y., 33-son, 863-modda) 1-ilovaning 11-bandi. 18. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2017-yil 18-dekabrdagi 992-son qaroriga (Oʻzbekiston Respublikasi QT, 2017-y., 12-son, 290-modda) 1-ilovaning 1-bandi. 19. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2019-yil 26-martdagi 254-son qaroriga 1-ilovaning 1 va 6-bandlari. 20. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2019-yil 19-dekabrdagi 1014-son qaroriga ilovaning 8-bandi.